[pic] | KOMISIJA EVROPSKIH SKUPNOSTI |

Bruselj, 1.8.2008

COM(2008) 501 konč.

POROČILO KOMISIJE EVROPSKEMU PARLAMENTU IN SVETU

Drugo poročilo o rezultatih pilotnih študij iz člena 4(3) in člena 5(1) Uredbe št. 2150/2002 Evropskega parlamenta in Sveta z dne 25. novembra 2002 o statistiki odpadkov

(predložila Komisija)

1. UVOD

Uredba (ES) št. 2150/2002 Evropskega parlamenta in Sveta z dne 25. novembra 2002 o statistiki odpadkov[1] (Uredba o statistiki odpadkov) je začela veljati 29. decembra 2002. Uredba vzpostavlja okvir za pripravo statistike o nastajanju, predelavi in odstranjevanju odpadkov.

Uredba je bila oblikovana po skrbni presoji zapletenosti in težav pri pripravi statistike odpadkov. Med procesom priprave te uredbe s Svetom in Evropskim parlamentom, je bilo dogovorjeno, da bodo potrebne številne pilotne študije za razjasnitev nekaterih temeljnih vprašanj v zvezi z novimi področji statistike odpadkov. Ti področji sta statistika odpadkov iz „kmetijstva, lova, gozdarstva in ribolova“ (člen 4(3)) in statistika o „uvozu in izvozu odpadkov“ (člen 5(1)), za katere v okviru Uredbe (ES) št. 1013/2006 Evropskega parlamenta in Sveta z dne 14. junija 2006 o pošiljkah odpadkov (Uredba o pošiljkah odpadkov)[2] ni zbranih nobenih podatkov.

Uredba o statistiki odpadkov v členu 8(3) določa, da „Komisija pošlje v dveh letih po datumu začetka veljavnosti te uredbe Evropskemu parlamentu in Svetu poročilo o napredku v pilotnih študijah iz člena 4(3) in člena 5(1).“

To poročilo, ki obvešča Svet in Evropski parlament o napredku programa pilotnih študij, je bilo pripravljeno na začetku leta 2005[3]. Na tej stopnji program še ni bil dokončan. Zaradi omejitev človeških virov na ravni Skupnosti in držav članic je bilo potrebno več časa za pravilno izvedbo pilotnih študij. Zato je poročilo o napredku 2005 vsebovalo samo predhodne rezultate in napovedalo dodatni razpis za zbiranje predlogov ter končno poročilo s priporočili za nadaljnje izvajanje ukrepov, ki so temeljili na rezultatih teh študij.

2. PROGRAM PILOTNIH šTUDIJ

Komisija je oblikovala program pilotnih študij za izvedbo v državah članicah in državah kandidatkah. Za pomoč pri izvedbi študij se državam zagotovi finančna podpora. Kljub težavam in zamudam pri vzpostavitvi programa Komisija verjame, da se pričakujejo pozitivni dolgoročni učinki tako za posamezne države članice kot za Komisijo.

Z uradnim dopisom so bili razposlani trije omejeni razpisi za zbiranje predlogov, prvi razpis maja 2003, drugi oktobra 2003 in zadnji maja 2005; naslovljeni so bili na Evropski statistični sistem (ESS), na nacionalne statistične urade držav pristopnic in Evropski gospodarski prostor (EGP). Vse pilotne študije so bile dokončane do sredine leta 2007, končna poročila pa so na voljo na naslednji spletni strani:

http://circa.europa.eu/Public/irc/dsis/pip/library?l=/wastesstatisticssregulat/pilotsstudies

2.1. Okvir pilotnih študij

2.1.1. Statistika o uvozu in izvozu odpadkov

Člen 1(3) Uredbe o statistiki odpadkov določa področja, ki jih mora vključevati statistika odpadkov, vključno s „(c) Po pilotni študiji iz člena 5: uvoz in izvoz odpadkov, za katere se podatki ne zbirajo po Uredbi Sveta (EGS) št. 259/93 z dne 1 februarja 1993 o nadzorovanju in kontroli pošiljk odpadkov[4] … “.

Člen 5(1) Uredbe o statistiki odpadkov določa da „Komisija pripravi program pilotnih študij o uvozu in izvozu odpadkov, ki jih izvedejo države članice…“ Na podlagi sklepov iz pilotnih študij Komisija obvesti Evropski parlament in Svet o možnostih priprave statistik o uvozu in izvozu odpadkov.

Eno glavnih vprašanj, ki ga obravnavajo pilotne študije o uvozu in izvozu odpadkov, je določitev stopnje natančnosti v statistikah. To je povezano z naslednjim vprašanjem, kako zbirati podatke o uvozu in izvozu nenevarnih odpadkov. Čeprav je ta, tako imenovani „zeleni“ seznam odpadkov del Uredbe o pošiljkah odpadkov, ne sodi v okvir obveznosti poročanja te uredbe.

Skupno je pri programu pilotnih študij o uvozu in izvozu odpadkov sodelovalo 11 držav, 3 izmed njih so „nove“ države članice. Večina institucij, ki so izvajale pilotne študije, so bili nacionalni statistični uradi ( National Statistical Institutes – NSI), vendar pa so v programu sodelovale tudi institucije s področja okolja (ministrstva za okolje ali nacionalne agencije za okolje).

2.1.2. Statistika o odpadkih iz kmetijstva, lova, gozdarstva in ribolova

V večini držav ni bilo nobene metodologije o statistikah odpadkov, nastalih v gospodarskih sektorjih kmetijstva, lova, gozdarstva (NACE A) in ribolova (NACE B). Člen 4(3) Uredbe o statistiki odpadkov predvideva program pilotnih študij o odpadkih iz navedenih gospodarskih dejavnosti s ciljem razvoja metodologije za pridobitev zanesljivih podatkov.

Težave na tem področju izhajajo iz dejstva, da ni jasno, kateri izmed številnih ostankov odpadkov sodijo v okvir obveznosti poročanja in kateri ne. Med izvedbeno fazo bo treba sprejeti jasne odločitve in dogovore v zvezi z določanjem teh odpadkov.

Poleg tega je statistična populacija v okviru teh gospodarskih dejavnosti široka in je sestavljena iz številnih malih kmetij, ki pogosto nimajo določenega znanja in ne vodijo vedno evidenc odpadkov. Z upoštevanje te posebne gospodarske strukture morajo biti programi za zbiranje podatkov dobro razviti in organizirani.

Ob koncu leta 2003, v začetku leta 2004 in konec leta 2005 se je v okviru 20 projektov začelo raziskovati prakse upravljanja z odpadki in možnosti zbiranja zadevnih podatkov. Večina sodelujočih držav pripada „starim“ državam članicam, 8 študij pa izvajajo „nove“ države članice. Institucije, ki sodelujejo pri pilotnih študijah, so nacionalni statistični uradi in institucije s področja okolja (ministrstvo za okolje ali agencija za okolje).

2.2. Rezultati

Za namene tega poročila so bile ovrednotene pilotne študije zaradi potrebe po dodatnih ukrepih za zbiranje rednih statističnih podatkov in sodelovanju Komisije pri oblikovanju pravne podlage za te ukrepe.

2.2.1. Statistika o uvozu in izvozu odpadkov

Ustreznost

V skladu z Uredbo o statistiki odpadkov je za nadzor izvajanja politike ravnanja z odpadki, še zlasti za nadzor skladnosti z načeli o največji možni predelavi in varnem odstranjevanju odpadkov, potrebna redna statistika Skupnosti. To pomeni, da je treba na ravni Skupnosti omogočiti vzpostavitev povezave med količinami proizvedenih odpadkov ter količinami predelanih in odstranjenih odpadkov.

Trenutna struktura Uredbe ne omogoča sledenja tokovom odpadkov od procesa nastajanja do dejavnosti predelave in odstranjevanja. Take informacije je mogoče pridobiti samo, če so zbrani tudi podatki o uvozu in izvozu odpadkov. Države članice, ki nimajo možnosti predelave določenih vrst odpadkov, ne bodo mogle nadzorovati, v kakšnem obsegu se odpadki, ki so nastali v njihovi državi, predelajo, razen če je znano, kakšna količina teh odpadkov se izvaža za predelavo. Države članice, ki uvažajo velike količine določenih vrst odpadkov, ne bodo mogle več spremljati napredka pri upravljanju z odpadki, ki so nastali v njihovi lastni državi, razen, če vedo, kakšno količino odpadkov uvažajo.

V okviru pilotnih študij je bila poudarjena potreba po statistikah o uvozu in izvozu odpadkov, ki niso vključeni v druge obveznosti poročanja. Študije so se torej osredotočile na način priprave teh statistik.

Rezultati

Velika večina držav meni, da je statistika zunanje trgovine najustreznejši vir podatkov za pripravo statistike izvoza in uvoza odpadkov. Splošno prednost uporabe razpoložljivih statistik, temelječih na skupnih parametrih in usklajeni nomenklaturi, ki jo uporabljajo vse države članice, vendarle ogroža dejstvo, da države članice uporabljajo različne pragove, izražene v denarni vrednosti, da zmanjšajo upravne obremenitve za poslovne subjekte. To pomeni, da podatki niso popolnoma primerljivi, zaradi česar so lahko količine odpadkov, s katerimi se trguje, podcenjene.

Poleg tega pa ustrezne nomenklature za statistiko zunanje trgovine (kombinirana nomenklatura – KN) in odpadke (Evropska razvrstitev odpadkov za statistike – EWC-Stat) niso primerljive za vse tokove odpadkov. Kombinirana nomenklatura kot klasifikacija blaga ne zagotavlja enotne opredelitve odpadnega materiala. „Odpadki“ in „ostanki“so določeni z določenim številom oznak. Nekatere izmed teh oznak jasno ločijo odpadke od proizvodov, druge kombinirajo odpadke z drugimi proizvodi., Pri nekaterih oznakah KN so na primer odpadki in proizvodi vključeni v isto oznako. Poleg tega je ovrednotenje razpoložljivih podatkov o statistiki zunanje trgovine pokazalo, da za 86 od 104 oznak, ki so povezane z odpadki, veljajo pravila o zaupnosti.

Statistiko o uvozu in izvozu odpadkov je treba pripravljati samo za odpadke, ki niso vključeni v Uredbo (ES) št. 1013/2006 o pošiljkah odpadkov. To povzroča dodatne metodološke težave pri uporabi statistike zunanje trgovine, saj nekatere oznake vključujejo odpadke, ki so že delno ali v celoti vključeni v obveznosti poročanja po Uredbi o pošiljkah odpadkov.

Naslednja tabela predstavlja pregled primernosti statistike zunanje trgovine za statistike o uvozu in izvozu odpadkov:

Tabela 1: Pregled vključitve statističnih kategorij odpadkov v statistiko zunanje trgovine (FTS) in Uredbo o pošiljkah odpadkov (WSR):

EWCSTAT | Število oznak KN | Opombe |

Oznaka | Opis | Nevar.. / nenevar. |

1.1 | Izrabljena topila | N | 2 | Vključena v WSR |

1.2 | Odpadki kislin, baz ali soli | NN/N | 1 | Delno vključeni v FTS (nenevar.). Vključeni v WSR (N) |

1.3 | Rabljena olja | N | 1 | Vključena v WSR |

1.4 | Izrabljeni kemijski katalizatorji | NN/N | - | Vključeni v WSR (N) |

2 | Odpadki iz kemijske priprave | NN/N | 5 | Delno vključeni v FTS (nenevar.) Vključeni v WSR (N). |

3.1 | Kemijske usedline in ostanki | NN/N | 4 | Vključene v WSR (nenevar. in N) |

3.2 | Mulji iz industrijskih odplak | NN/N | 1 | Vključeni v WSR (nenevar.in N) |

05 | Odpadki iz zdravstva in biološki odpadki | NN/N | 1 | Vključeni v WSR (nenevar.in N) |

06 | Kovinski odpadki | NN/N | 51 | V zadostnem obsegu vključeni v FTS (nenevar.). Vključeni v WSR (N). |

7.1 | Odpadki iz stekla | NN/N | 3 | V zadostnem obsegu vključeni v FTS (nenevar.). Vključeni v WSR (N). |

7.2 | Odpadki iz papirja in kartona | NN | 6 | V zadostnem obsegu vključeni v FTS. |

7.3 | Odpadki iz gume | NN | 5 | Večina oznak KN vključuje odpadke in proizvode |

7.4 | Odpadki iz plastike | NN | 9 | V zadostnem obsegu vključeni v FTS. |

7.5 | Odpadki iz lesa | NN/N | 3 | Delno vključeni v FTS (nenevar.) Delno vključeni v WSR (N) |

7.6 | Odpadki iz tekstila | NN | 24 | V zadostnem obsegu vključeni v FTS. |

7.7 | Odpadki, ki vsebujejo PCB | N | 1 | Vključeni v WSR |

8 | Zavržena oprema | NN/N | 2 | Delno vključena v FTS (nenevar.). Vključena v WSR (N). |

8.1 | Zavržena motorna vozila | NN/N | 1 | Delno vključena v FTS (nenevar.). Vključuje jih WSR (N) |

8.41 | Odpadne baterije in akumulatorji | NN/N | 5 | Delno vključeni v FTS (nenevar.). Vključeni v WSR (N) |

09 | Živalski in rastlinski odpadki (razen 9.11 in 9.3) | NN | 46 | Večina oznak KN vključuje odpadke in proizvode |

9.11 | Živalski odpadki iz priprave hrane in živilskih izdelkov | NN | 28 | Večina oznak KN vključuje odpadke in proizvode |

9.3 | Živalski iztrebki, urin in gnoj | NN | 1 | Vključeni v WSR |

10.1 | Odpadki iz gospodinjstev in njim podobni odpadki | NN | 1 | Vključeni v WSR |

10.2 | Mešani in nediferencirani materiali | NN/N | - | Vključeni v WSR (nenevar. in N) |

10.3 | Ostanki pri ločevanju | NN/N | - | Vključeni v WSR (nenevar. in N) |

11 | Navadni mulji | NN | 1 | Vključeni v WSR |

11.3 | Zemeljski izkopi | NN | - | Vključeni v WSR |

12, razen. 12.4, 12.6 | Mineralni odpadki | NN/N | 4 | Delno vključeni v FTS (nenevar.). Vključeni v WSR (N) |

12.4 | Odpadki pri sežiganju | NN/N | 10 | V zadostnem obsegu vključeni v FTS (nenevar.) Vključeni v WSR (N). |

12.6 | Kontaminirana zemlja in onesnaženi zemeljski izkopi | N | - | Vključeni v WSR |

13 | Utrjeni, stabilizirani ali vitrificirani odpadki | NN/N | - | Vključeni v WSR (nenevar.in N) |

Za nekatere vrste odpadkov, vključno z običajnimi odpadki, primernimi za predelavo, kot so kovina, steklo, papir in plastika, statistika zunanje trgovine določa vključitev v zadostnem obsegu. Za druge vrste odpadkov, zlasti odpadke iz gume, odpadke iz lesa, zavrženo opremo in motorna vozila, baterije in akumulatorje ter mineralne odpadke, je treba vključitev izboljšati z uvedbo novih oznak, ki bodo jasno ločevale proizvode od odpadkov.

Glede odpadkov, ki so vključeni v Uredbo o pošiljkah odpadkov, je večina držav v svojih končnih poročilih navedla, da statistika odpadkov v obliki obvezne prijave, ki so jo posredovale v okviru Baselske konvencije in Evropski komisiji, izpolnjuje merila Uredbe o statistiki odpadkov. Potrebno je še nadaljnje delo za določitev pretvorbe podatkov v obliko, ki jo zahteva Uredba o statistiki podatkov.

Sklep

Na podlagi rezultatov pilotnih študij je bilo oblikovano naslednje priporočilo za poročanje o uvozu in izvozu odpadkov:

Tabela 2: Vključitev uvoza in izvoza v obliko poročila v skladu s Prilogo I k Uredbi o statistiki odpadkov

Vrsta odpadkov | NACE | Skupna količina nastalih odpadkov | Od katerih: izvoženi odpadki | Uvoz odpadkov |

|1 |2 |_..._ |19 |20 | | | Znotraj EU | Zunaj EU |Znotraj EU |Zunaj EU | |1 | | | | | | | | | | | | |_..._ | | | | | | | | | | | | |15 Kovine | | | | | | | | | | | | |17 Steklo | | | | | | | | | | | | |19 Papir | | | | | | | | | | | | |21 Plastika | | | | | | | | | | | | |_....._ | | | | | | | | | | | | |47 | | | | | | | | | | | | |48 | | | | | | | | | | | | |Skupaj |Nevar. | | | | | | | | | | | | | |Nenevar. | | | | | | | | | | | | |

Predlogi o nastajanju odpadkov bodo dodani štirje stolpci za količino uvoženih in izvoženih odpadkov. Za podatke o uvozu in izvozu odpadkov ne bo potrebna členitev dejavnosti NACE in dejavnosti ravnanja z odpadki: podatki bodo razčlenjeni samo po kategorijah odpadkov in po trgovini znotraj ali zunaj EU. Informacije o uvozu in izvozu nevarnih odpadkov bodo temeljile na poročanju iz Uredbe o pošiljki odpadkov.

Za zmanjšanje bremen pri poročanju držav članic ter kljub nekaterim prepovedim in omejitvam je bila statistika zunanje trgovine predlagana kot najustreznejši vir podatkov za začetek priprave statistik o uvozu in izvozu odpadkov. Uporabo statistike zunanje trgovine je treba izboljšati z ukrepom, ki se bo izvajal tako na ravni držav članic kot na ravni Skupnosti:

- na ravni Skupnosti: za jasnejše razlikovanje med odpadki in proizvodi ter razširitev uporabnosti statistike zunanje trgovine na statistiko odpadkov, je treba v kombinirano nomenklaturo uvesti določeno število novih oznak;

- na ravni držav članic: treba je oceniti vpliv zaupnosti in pragov nacionalnega poročanja za statistiko zunanje trgovine na uvoz in izvoz odpadkov.

Za poenostavitev in uskladitev uporabe statistike trgovine Komisija predlaga, da državam članicam za vsako državo posebej posreduje izvleček ustreznih podatkov iz podatkovne baze o zunanji trgovini COMEXT, ki jo vzdržuje Eurostat. Države članice bodo morale podatke potrditi ali pa spremeniti. V okviru člena 3(1) Uredbe o statistiki odpadkov, lahko države članice uporabijo svoje lastne metodologije za pripravo statistike odpadkov: posebna metoda zbiranja podatkov ne bo predpisana.

2.2.2. Statistika o odpadkih iz kmetijstva, lova, gozdarstva in ribolova

Ker se statistik o odpadkih iz kmetijstva, lova, gozdarstva in ribolova v večini držav članic ne bo pripravljalo redno, je bil v pilotnih študijah tej temi namenjen poseben poudarek.

Osnovno težavo pri redni statistiki odpadkov iz navedenih gospodarskih dejavnosti predstavlja vprašanje, kateri materiali ali snovi spadajo v okvir obveznega poročanja o statistiki odpadkov in o katerih ni treba poročati, saj so predelani na mestu nastanka. Največji tok odpadkov v okviru tega so organski odpadki, zlasti gnoj. Pomembni so tudi ostanki sečnje, lova in ribolova, ki običajno ostanejo v gozdu ali pa se odvržejo nazaj v morje. Splošno priporočilo iz pilotnih študij je bilo izvzetje organskih odpadkov, ki ostajajo na mestu nastanka kot del bioloških ciklusov.

Ustrezno razlikovanje med odpadki in neodpadki je predmet tekočih razprav. Čeprav sklep glede odpadkov/neodpadkov ni popolnoma jasen, so nedavne sodbe Evropskega sodišča izboljšale jasnost glede gnoja. V združenih primerih C-416/02[5] in C-121/03[6] je Evropsko sodišče ugotovilo, da se živalske odplake ne prišteva med odpadke, če so bile v okviru veljavne prakse uporabljene kot gnojilo za zemljo na jasno določeni enoti rabe in če je skladiščenje odplak omejeno na potrebe trosenja. Poleg tega ta analiza ne bi smela biti omejena na živalske odplake, ki se uporabljajo kot gnojilo na zemlji, ki je last kmetijskega gospodarstva, na katerem so odplake nastale.

Živalske odplake (živalski iztrebki, urin in gnoj, vključno z onesnaženo slamo, odplake) se ne štejejo za odpadke, če se v skladu z zakonodajo uporabljajo kot gnojilo, pri tem pa pred ponovno uporabo ne pride do predelovalnega postopka. Uporaba gnoja kot gnojila „v okviru veljavne prakse“ v tem primeru pomeni uporabo „kodeksa dobrega kmetijskega ravnanja“ in izpolnjevanje zahtev, ki jih določa Direktiva Sveta 91/676/EGS z dne 12. decembra 1991 o zaščiti vode pred onesnaževanjem z nitrati iz kmetijskih virov[7].

Iz navedenih razlogov se organski odpadki, ki nastanejo pri kmetijstvu, lovu, gozdarstvu in ribolovu ter ostanejo na mestu nastanka ali pa se uporabljajo znotraj sektorja, izključijo iz obveznosti poročanja. V primerih, ko tako vrsto odpadkov obdelujejo v objektu za obdelavo odpadkov, je treba o tem poročati v skladu z Uredbo o statistiki odpadkov.

Druge teme, ki se nanašajo na statistiko odpadkov iz razdelkov NACE A in B, izhajajo iz gospodarske strukture teh razdelkov. V večini držav članic obstaja veliko število malih kmetij z manj kot 10 zaposlenimi. Države morajo razviti metodologije za oceno odpadkov, ki jih te male kmetije proizvedejo, in pri tem so bile pilotne študije v veliko pomoč.

Sklep

Zaradi številnih običajnih težav pri zagotavljanju zanesljivih podatkov za kmetijski, gozdarski, lovni in ribolovni sektor so pilotne študije zagotovile zelo uporabno merilo za preučevanje stanja in možnosti izdelave visokokakovostne statistike odpadkov. Še zlasti pomembni sta bili razjasnitev področja uporabe statistike odpadkov in izmenjava izkušenj, pridobljenih z navedenimi študijami, o razvijanju metod, s katerimi bi v statistiko vključili mala podjetja in določili faktorje gospodarjenja z odpadki za določene tokove odpadkov.

Pilotne študije o odpadkih, ki izhajajo iz gospodarskih sektorjev kmetijstva, lova, gozdarstva (NACE A) in ribolova (NACE B) ne priporočajo dodatnih izvedbenih ukrepov. Veljavna zakonodaja Skupnosti o statistiki odpadkov je dovolj natančna, da vključuje odpadke, ki so nastali pri gospodarskih dejavnostih NACE A in B.

3. FINANčNI VIDIKI

Za ta program pilotnih študij je bil dodeljen skupni proračun v višini 986 535,65 EUR, od katerih je bilo 356 110,00 EUR porabljenih za pilotne študije o uvozu in izvozu odpadkov in 630 425,65 EUR za pilotne študije o statistiki odpadkov v zvezi s kmetijstvom, lovom, gozdarstvom in ribolovom.

4. SKLEPI

Statistika o uvozu in izvozu odpadkov

Rezultati pilotnih študij o statistiki uvoza in izvoza odpadkov so potrdili potrebo po tovrstni statistiki za nadzor izvajanja politike Skupnosti glede ravnanja z odpadki, še zlasti za nadzor skladnosti z načeli o največji možni predelavi in varnem odstranjevanju odpadkov. Rezultati tudi kažejo, da čeprav je bila statistika zunanje trgovine določena kot najboljši vir, je ni mogoče uporabljati brez prilagoditve statistične nomenklature in končne potrditve podatkov držav članic. Člen 3(1) Uredbe o statistiki odpadkov izključuje predpisovanje kakršne koli posebne metode priprave podatkov in države članice se same odločijo, katere metode bodo uporabljale pri zbiranju statističnih podatkov o odpadkih.

Veljavne določbe Uredbe o statistiki odpadkov ne opisujejo dovolj natančno zahtev za statistiko glede uvoza in izvoza odpadkov. Komisija bo zato predlagala specifikacije za to statistiko z uradnim predlogom za spremembo Priloge I k zgoraj navedeni uredbi. Ta bo:

- zagotovil razčlenitev statistike o uvozu in izvozu odpadkov na uvoz in izvoz znotraj EU in zunaj EU ter na uvoz in izvoz. Razčlenitev na gospodarske dejavnosti ne bo zahtevana: razčlenitev na kategorije odpadkov bo vsebovala dovolj informacij. Zaradi teh določb bodo v tabelo o nastanku odpadkov v Prilogi I k Uredbi o statistiki odpadkov dodani štirje novi stolpci;

- poenostavil in uskladil uporabo statistike zunanje trgovine za namene, za katere bo Komisija državam članicam posredovala izvleček pomembnih podatkov iz podatkovne baze statistike zunanje trgovine COMEXT;

- od držav članic zahteval, da potrdijo ali pa spremenijo podatke. Države članice lahko statistične podatke o uvozu in izvozu odpadkov pridobijo tudi na druge načine v skladu s členom 3(1) Uredbe o statistiki odpadkov.

Statistika o nastajanju odpadkov v sektorjih NACE A in B

Ob upoštevanju statistike o odpadkih iz kmetijstva, lova, gozdarstva in ribolova je bilo s pilotnimi študijami ugotovljeno, da niso potrebni dodatni izvedbeni ukrepi. Veljavna statistična zakonodaja Skupnosti o odpadkih je dovolj natančna, da vključuje odpadke, ki nastanejo v okviru gospodarskih dejavnosti NACE A in NACE B.

[1] UL L 332, 9.12.2002, str. 1, kakor je bila nazadnje spremenjena z Uredbo (ES) št. 1893/2006 Evropskega parlamenta in Sveta (UL L 393, 30.12.2006, str. 1).

[2] UL L 190, 12.7.2006, str. 1. kakor je bila nazadnje spremenjena z Uredbo Komisije (ES) št. 1379/2007 (UL L 309, 27.11.2007, 7).

[3] COM(2005) 223

[4] UL L 30, 3.2.1993, str. 1. Uredba (EGS) št. 259/93 je bila razveljavljena z dnem 12. julija 2007.

[5] UL C 271, 29.10.2005, str. 1, sodba z dne 8.9.2005, Komisija/ Španija (Rec.2005,str.I-7487).

[6] UL C 271, 29.10.2005, str. 2. sodba z dne 8.9.2005, Komisija/Španija (Rec.2005,str.I-7569).

[7] UL L 375, 31.12.1991, str. 1. Direktiva kakor je bila spremenjena z Uredbo (ES) št. 1882/2003 Evropskega parlamenta in Sveta (UL L 284, 31.10.2003, str. 1).